สั่งธนาคารงดค่าปรับรับน้ำท่วม
ธปท.สั่งแบงก์ใช้แผนฉุกเฉินรับมือน้ำท่วม ไม่ควรคิดค่าปรับคนจ่ายหนี้ช้า
11 ต.ค. 2554

ธปท.สั่งแบงก์ใช้แผนฉุกเฉินรับมือน้ำท่วม ไม่ควรคิดค่าปรับคนจ่ายหนี้ช้า
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ธปท.ประสานงานกับสถาบันการเงินทุกแห่งเพื่อป้องกันไม่ให้ระบบการชำระเงินติดขัด ดูแลให้การหมุนเวียนของกระแสเงินสดเดินได้ตามปกติ
ทั้งนี้ ธปท.ได้เตรียมระบบการสื่อสารกับสถาบันการเงินตามแผนรองรับสถานการณ์ฉุกเฉินไว้ให้พร้อมแล้ว หากมีอะไรจะได้ติดต่อสื่อสารกันได้ทันทีไม่ให้ระบบการเงินติดขัดและได้ประสานงานกับสถาบันการเงินให้ช่วยดูแลรับมือน้ำท่วมพื้นที่ในจุดเสี่ยงแล้ว
นายประสาร เปิดเผยว่า ความช่วยเหลือผู้ประสบปัญหา ธปท.ก็ได้ขอความร่วมมือให้ธนาคารพาณิชย์ทุกแห่งช่วยดูแลลูกค้าที่ประสบปัญหาน้ำท่วมแล้ว โดยขอให้ธนาคารมีความยืดหยุ่นในการชำระหนี้บ้าง หรืออาจจะลดเกณฑ์ เช่น หนี้บัตรเครดิต ปกติกำหนดให้ชำระ 10% ของยอดคงค้าง ก็อาจจะผ่อนผันให้ชำระต่ำกว่าเกณฑ์ได้ แต่การผ่อนผันให้อยู่ในดุลพินิจของทางธนาคารเอง
“ถ้าลูกหนี้ไปชำระหนี้สินเชื่อบ้านหรือรถยนต์ล่าช้ากว่ากำหนด เพราะประสบปัญหาน้ำท่วม ก็ควรผ่อนผัน ไม่อยากให้คิดค่าปรับจากปัญหาน้ำท่วม” นายประสาร กล่าว